Papersnake/gushiwen huggingface dataset:
南迁道郁林郡守王君示古律诗一篇北归辄成两篇以答其意 其一
李纲（宋代）

山围古郡碧周遭，陆绩衣冠雅自褒。海上来归怀麈尾，鬓间空叹长霜毛。

易书顾我耽成癖，诗笔怜君老更豪。此去龙城幸非远，不须巨石压云涛。
胡澹庵招宴
余凤（宋代）

称藩割地竟何如，抗疏孤臣只索居。
万死不回三寸舌，千金空募一封书。
醉中益抱蒙尘恨，梦里犹呼和议愚。
长脚老奸今已朽，请君努力上安车。
古道傍
赵完璧（明代）

古道傍，双垂杨，长风飒飒声欲狂。行人巳去寂渺茫，黄尘一阵空断肠。
岁莫口号二绝
苏辙（宋代）

两世相从今几人，回头强半已埃尘。
此心点检终如一，时事无端日日新。
纪梦八诗 其五
刘允（宋代）

侧金坛畔虬松老，甃玉池边绶虉长。吟折紫芝香满手，数声鸣凤在修篁。
题泐潭院
洪刍（宋代）

平生麋鹿性，名山恣幽寻。历尽岩壑奥，始闻钟梵音。

中多不凋木，上有自呼禽。许税俗士驾，兹焉聊洗心。
元沙院
曾巩（宋代）

升山南下一峰高，上尽层轩未厌劳。
际海烟云常惨淡，大寒松竹更萧骚。
经台日永销香篆，谈席风生落麈毛。
我亦有心从自得，琉璃瓶水照秋毫。
石桥寺
彭应寿（宋代）

石磴盘空别岛开，深林苍翠拂衣来。
昙华映日千峰晓，瀑布凌衣万壑哀。
野寺无人猿自啸，危梁骇客鹤频回。
桃源洞杳知何处，翠髻云房亦浪猜。
历下亭
田霢（清代）

阶下芰荷香正浓，竹边小榭水云封。钩帘差怪岚光远，欲向华山借一峰。
大江
曾极（宋代）

烽烟岁岁满江干，将师诛求盍少宽。
未得三军如挟纩，凭谁数处护风寒。
游清凉寺
郑獬（宋代）

野思不可收，瞥若孤云生。
船头插芳草，閒踏飞花行。
春江摇夕阳，绿波鳞鳞明。
更欲待潮归，高城闻鼓声。
绍兴以后时享二十五首
真宗（宋代）

霜露既降，时思展社。
在天之御，睠然顾歆。
乐成礼备，言归靡停。
既安既乐，福禄来成。
追和李白登金陵凤凰台二首 其一
郭祥正（宋代）

采凤何年此地游，高台千古自风流。寒烟淡淡笼城郭，宝器风风出冢丘。

舴艋竞归芳草渡，鹭鸶群舞碧芦洲。重华不返箫韶断，落日秦淮添客愁。
颂古十一首
释普济（宋代）

示疾毗耶问讯疏，知音惟有老文殊。
问来答去胶投漆，一病翻成两病夫。
南歌子 其五
程垓（宋代）

野水寻溪路，青山踏晚春。偶来相值却钟情。一树琼瑶洗尽、客衣襟。

曲沼通诗梦，幽窗净俗尘。何时散发伴襜裙。后夜相思生怕、月愁人。
古兴
薛据（唐代）

投珠恐见疑，抱玉但垂泣。道在君不举，功成叹何及。
偈倾一百三十三首
释法薰（宋代）

和尚子，莫妄想。
怀州牛吃禾，益州马腹胀。
南山饶你七穿八穴，也未兔手中痛棒。
至後与履常探梅东园三首
杨万里（宋代）

雨後霜前梅欲开，欲开犹嬾雪风催。
一秋不到东园里，从此朝朝暮暮来。
和答曾丈鹤林
区越（明代）

此身闲得便成仙，何必菖蒲解引年。冷落春光还默坐，依稀风韵荷新篇。

天恩大赉均黎老，寿域同跻过百年。白鹤山人来未到，野航应怯海涛喧。
正初和鄂州边郎中见寄
徐铉（宋代）

潦倒含香客，凄凉赋鵩人。未能全卷舌，终拟学垂纶。

故友暌离久，音书问讯频。相思俱老大，又见一年新。
拟元次山舂陵行
柳商贤（清代）

徵求日以繁，逋欠日以积。斯民丧乱余，哀哉生计拙。

大户尽逃亡，小户遗单孑。可怜墟里间，往往炊烟绝。

去年又歉收，亩谷不盈石。尽室一饱难，愁肠蕴百结。

刺史职抚字，何以安兀臲。流离尚未定，官符下稠叠。

国用有常经，敢不勤督责。频年普蠲减，朝令非甚迫。

奈何期会逾，罪谴懔莫释。起视鸿雁嗷，哀哀满中泽。

田园非所靳，儿女非所惜。独恨受者谁，相与增哽咽。

百死余一生，那忍更摧折。朝廷鞭扑具，岂为穷黎设。

况复室悬磬，鞭扑亦何益。忆昔奉简书，此邦移节钺。

帝曰咨汝才，努力务存活。圣人重爱民，敢惜一官掷。

私愿宽法令，起死而肉骨。庶几流亡归，稍稍复征额。

民穷盗贼源，谁其鉴覆辙。流涕为此诗，輶轩尚采择。
秋郊
赛音布（清代）

犬吠茅茨见掩扉，数家村落澹斜晖。寒生绝塞征鸿急，秋入平斜猎马肥。

野火远摇荒堡动，水云低傍禁城飞。蓟门自古风霜早，八月萧萧木叶稀。
题徐俞山居
牟融（唐代）

青山重叠巧裁攒，引水流泉夜激湍。岚锁岩扉清昼暝，

云归松壑翠阴寒。不因李相门前见，曾向袁生画里看。

老我不堪诗思杳，几回吟倚曲栏干。
题观音大士像三首 其一
释函是（明代）

智绝真空，体应群物。物岂他物，有感斯通。空非顽空，无远弗届。

来无所从，去无所至。苦乐如梦，觉迷一致。秖此深慈，弗休弗憩。

是故稽首，观音大士。
老甚自咏
陆游（宋代）

羡生常笑古人痴，俛仰那知迫耄期。
镜里鬓无添白处，尊前颜耄暂丹时。
客瞠终岁常称疾，儿讶经旬嬾赋诗。
枉却愁过强健日，身闲何往不熙熙？
菩萨蛮·看灯元是菩提叶
辛弃疾（宋代）

看灯元是菩提叶。依然曾说菩提法。
法似一灯明。须叟千万灯。

灯边花更满。谁把空花散。
说与病维摩。而今天女歌。赵茂中扶病携歌者来。
复仇四首 其四
刘溥（明代）

上爵不虚赏，受者诚为难。惟此铁兜鍪，中有玉貂蝉。

既贵惜其躯，反欲图自安。所以安成君，受教鲁仲连。

请君迂往驾，急为济时艰。岂但生富贵，血食千万年。
忆王孙 本意
季娴（清代）

花光月色影霏微。阵阵香风拂绣帏。闲倚画屏兰麝郁。

夜阑时。塞外双鸿归不归。
落花
释赞宁（宋代）

蝶醉蜂狂香正浓，晚来阶下坠衰红。
开时费尽阳和力，落处难禁一阵风。
自柳泉至彭城
平恕（清代）

黄流宜迅不宜缓，迅若激箭流乃安。遇隘缚虎束必急，宽则设险扬其澜。

古人岂不虑舟楫，不以小利遗大患。龙门底柱天所制，缕堤墩石人工殚。

力与水战始得画堤守，要使沙随水去为其难。有如吕梁百步洪，神禹不凿留巑岏。

何年任塞作平地，上流失险致弱单。一曲一直天意亦如此，务蓄全锐如飞翰。

譬若行三军，大将且桓桓。军令不专肃，所过皆凋残。

奈何黄流底，淤滞成高滩。前年丰沛过水处，今变沃壤家室完。

去年曹汎决未塞，浸及铜峄无遮阑。荡漾四五百里间，潴为大泽清不湍。

连朝迂折傍水走，但见青影浮岩峦。今朝挂帆三十里，杨柳披拂同蒲萑。

上堤试望河旧迹，绕城一线如蛇蟠。高于漫水八九尺，此不可掘，彼又何时乾。

圣人忧民切拯溺，上策善建防河官。
和王景文 其一
张孝祥（宋代）

陆行忌豺虎，水去怯风波。世路险犹尔，客中愁更多。

吾生真漫与，天道合如何。千古兴亡意，临风一放歌。
赠蔡八
韩淲（宋代）

休论南渡恐伤神，岁月推迁少此人。已解捐躯言国事，可能忘此扫边尘。

贾生痛哭初何意，壮士长歌岂隐沦。我在玉溪徒自老，杜门今度几秋春。
初游飞来寺 其二
梁炫（明代）

飞来梁寺倚峰头，福地今看岭外收。千嶂坐当青霭合，一江遥瞰碧湾秋。

楼间帝子空留蜕，岩畔高僧忘狎鸥。处处名山瑶草满，荷衣迟缀赤松游。
用前韵咏怀寄诸公
曹伯启（元代）

草堂寂寞带春星，守道常师鲁两生。去就失宜宁抱瓮，是非无定谩惩羹。

伤心花鸟随时变，过眼轩裳扫地平。何日据床风露底，悠悠怀抱为君倾。
元日
薛季宣（宋代）

凤历回龙纪，羲和御物新。崎岖万里道，牢落五年春。

羁客闻哀雁，伤怀念昔人。米盐能几许，还自不由身。
兰亭
陈广宁（清代）

兰渚山深渺烟树，旧是越王种兰处。孤亭耸峙寒云中，内史幽踪曾暂住。

忆昔永和修禊年，交游一一皆词仙。孙李许支并杰出，青山亦乐多名贤。

修竹茂林殊自好，回头往事伤怀抱。觞咏于今无一人，春风空发亭边草。

吁嗟乎，昔贤已去不可留，亭虚水曲徒悠悠。胜举欲嗣二千载，眼前争得逢名流。

令人凭吊空增愁。
寄长沙簿孙昭远
杨时（宋代）

阳城衰晚拙催科，阖寝空惭罪亦多。
祭灶请邻君自适，载醪祛惑我谁过。
猗猗庭有兰堪佩，寂寂门无誉可罗。
归去好寻溪上侣，为投缨绂换渔簑。
出郊再用韵赋三解
吴潜（宋代）

空绡图画几曾收，楼外苍林远更悠。
日莫群乌投栎社，天长数更落芦洲。
为谙世上空花景，最喜山中落叶秋。
官事渐稀农事丁，携壶挈榼要容不。
贻蜀五首 其三 卢评事子蒙
元稹（唐代）

为我殷勤卢子蒙，近来无复昔时同。懒成积疹推难动，禅尽狂心鍊到空。

老爱早眠虚夜月，病妨杯酒负春风。唯公两弟闲相访，往往潸然一望公。
临江仙（壬戌岁生日书怀）
辛弃疾（宋代）

六十三年无限事，从头悔恨难追。已知六十二年非。只应今日追，后日又寻思。

少追多非惟有酒，何须过后方知。从今休似去年时。病中留客饮，醉里和人诗。
合欢带
仇远（元代）

令巍巍、一段风流。看情性、忒温柔。记得河桥曾识面，雨凝晴、欲问还羞。沈吟半晌，蝉敧舞鬓、莺涩歌喉。到黄昏饮散，□虽未语，心已相留。纱窗低转，红袖同携，随花归去秦楼。酒力难禁花易软，聚眉峰、点点清愁。瞋人笑语，朦胧娇眼，?鬌扶头。醒来时、月转西厢，隔窗犹听箜篌。
西寺施粥 其一
呼谷（清代）

金木有饥饟，所荷均皇仁。常平盛朝事，水旱膏无屯。

吾生值乱世，此义安复陈。行麋遵月令，烂额愧徙薪。

有司仅倡募，中怀实苦辛。独饱视众饥，未忍越与秦。

黾勉告同志，蒙耻亦救民。岂无西江波，斗水涸辙鳞。

捐家散百万，惜哉无义人。岂繄无义人，邑小人实贫。
元献晏公挽辞三首
王安石（宋代）

感会真奇遇，飞扬独妙龄。
他年西饯日，此夜上骑星。
宿惠留藩屏，余忠在禁庭。
音容无处所，彷佛寄丹青。
燕
郑谷（唐代）

年去年来来去忙，春寒烟暝渡潇湘。
低飞绿岸和梅雨，乱入红楼拣杏梁。
闲几砚中窥水浅，落花径里得泥香。
千言万语无人会，又逐流莺过短墙。
饯许州宋司马赴任
卢藏用（唐代）

国为休徵选，舆因仲举题。山川襄野隔，朋酒灞亭暌。

零雨征轩骛，秋风别骥嘶。骊歌一曲罢，愁望正凄凄。
五言古诗凡十四首 其八
李昱（明代）

姬辙既已东，王纲日陵替。蛮夷遂猾夏，诸侯亦专制。

虽称葵丘遂，区区假仁义。大哉春秋笔，斧钺严可畏。

是非予夺间，立法垂万世。孰云吾道穷，经成感麟至。
霭翠池为用极赋
刘跃（元代）

高池别起东山麓，嵯峨下瞰秋池绿。水光山色映疏帘，空翠满池如可掬。

池中美人丞相孙，胸盘太极探天根。惯抱金樽醉明月，时将玉笛呼流云。

面面锦屏开叠嶂，掩映浮岚千万状。云雾轩窗十二阑，蜃气疑逢瀛海上。

清风六合生衣襟，冰壶不受红尘侵。丹梯倚天一千丈，未许俗客轻登临。

慕陶先生凤岩老，题品雄词出天藻。至今黄鹤擅芳名，太白从来让崔颢。
宫词 其七十九
周彦质（宋代）

按乐清宵女伴同，和谐仙韵出深宫。寻腔理得新翻曲，月上龙楼第一重。
青溪
任希夷（宋代）

蛾眉流落碧流中，走马来时事已空。
此日不能留妲己，他年谁敢忆高公。
湖州歌九十八首 其七十
汪元量（宋代）

皇帝初开第一筵，天颜问劳思绵绵。
大元皇后同茶饭，宴罢归来月满天。
喜晤彭躬庵先生即送归
梅文鼎（清代）

曾向冬心见树庐，人间万事一编书。相看此际天难问，却喜耆年鬓未疏。

浩荡秋空涵日月，清泠江水辨龙鱼。布帆风满君归去，万里行云自卷舒。
偶因团聚思想仙岩指就观瞻龛……
释道真（宋代）

人生四大{上物下心}是空，何个不觅出烦笼。
造罪人多作福少，所以众生长受穷。
坚修苦行仍本分，禁戒奢华并不同。
今生努力勤精练，冥路不溺苦海中。
日逐持经强发愿，弘道回去莫难逢。
唯报往来游礼者，这回巡谒一层层。
七女峰
白玉蟾（宋代）

宋时松竹晋时苔，路转山回洞户开。
流水也知尘世杂，依然流向此山来。
再次韵
陈棣（宋代）

天恐花神漏泄香，故教酝酿待新凉。
丹铜不御丰容浅，一洗尘凡时世妆。
咏怀
白居易（唐代）

随缘逐处便安闲，不入朝廷不住山。心似虚舟浮水上，

身同宿鸟寄林间。尚平婚嫁了无累，冯翊符章封却还。

处分贫家残活计，匹如身后莫相关。
偶成
曹彦约（宋代）

曩疑先贤啬于言，何不明明细经传。
今省从前都错认，更加详后即纷然。
偈颂一百六十首 其六十八
释宗杲（宋代）

马师仲冬严寒，国一孟夏渐热。虽然寒热不同，彼此不失时节。
采桑子（甲戌和陈景卫韵）
胡铨（宋代）

山浮海上青螺远，决C55B归鸿。闲倚东风。叠叠层云欲荡胸。

弄琴细写清江引，一洗愁容。木杪黄封。贤圣都堪日日中。
玺书长句
徐积（宋代）

随船父老踏青莎，人各持杯奈醉何。谣俗恋恩成太息，吟翁乐义合长歌。

皆知察物严而恕，谁似当官正不阿。东汉武威任郡守，至今高义耸峨峨。
摊破浣溪沙·悼文摘编者孙寒冰
王用宾（宋代）

可惜长才不永年。碧空无眼堕飞鸢。福慧人间分两橛，恨难全。

中外文笥穷摘采，纵横笔阵扫风烟。报国书生谁第一，殉宣传。
追咏西湖行乐寄傅清叔
赵孟坚（宋代）

闻借侯家宅，湖边度夏凉。
钟鱼连梵寺，雉堞傍城墙。
闲适心无事，清和日正长。
藕花虽尚稚，荷叶自多香。
苦笋回余味，青梅弄半黄。
生绡画团扇，细葛制轻裳。
水近风生座，檐虚月满廓。
龙舟花桨榾，骝马紫绦韁。
竟日歌声沸，通宵水面光。
不妨投辖饮，更称静琴张。
诗社联行卷，仙姝学道妆。
英游伴王谢，清梦到羲皇。
曾约陪游盖，惭稽动客樯。
忆君成怅望，为我细思量。
几度吟成后，凭谁远寄将。
意多收不尽，事鄙每牵忙。
今夕微醺起，中宵捉笔狂。
浪吟无次第，聊表未遗忘。
解连环 暮春
叶璧华（清代）

冷风凄雨。酿离怀万种，困人如许。黝梨云、深掩重门，看碧愁红许，韶光依稀谁主。

记一枕、游仙曾驻。叹天风缥渺，碎佩零环，春与归去。

恹恹绮窗日暮。爱低垂翠幕，香麝微贮。叹绿阴、子满枝头，甚花事匆匆，绾留不住。

悄卷湘帘，盼新月、三分媚妩。恼双栖、杏梁燕子，旧愁如诉。
剃头
赖世观（清代）

搔首踟蹰散发时，刀光皎处鬓如丝。吕仙妙术今犹在，留作工夫世上奇。
粉蝶儿·雪遍梅花
毛滂（宋代）

雪遍梅花，素光都共奇绝。到窗前、认君时节。下重帏，香篆冷，兰膏明灭。梦悠扬，空绕断云残月。沈郎带宽，同心放开重结。褪罗衣、楚腰一捻。正春风，新著摸，花花叶叶。粉蝶儿，这回共花同活。
夜雨
元稹（唐代）

水怪潜幽草，江云拥废居。雷惊空屋柱，电照满床书。

竹瓦风频裂，茅檐雨渐疏。平生沧海意，此去怯为鱼。
孤鹤思太清
朱熹（宋代）

孤鹤悲秋晚，凌风绝太清。一为栖苑客，空有叫群声。

夭矫千年质，飘飖万里情。九皋无枉路，从遣碧云生。
闻子规
林昉（宋代）

积泪消春色，好花思锦城。
贵人难入耳，只是恼羁情。
虞美人
毛滂（宋代）

百花赶定东君去。知与花何处。阳春但更买花栽。留住蜂儿蝶子、等君来。

翠轻绿嫩庭阴好。醉便眠芳草。春波如酒不曾空。谁见东堂日日、自春风。
九月六日泛舟航村而舟人不审误抵道场之麓越二日登焉因过何山谩赋一首
王阮（宋代）

千岩矗空濛，一水还葱茜。寺从驯虎立，山作盘龙转。

嗟予千里来，适此十年愿。初拿莲叶舟，误逐桃花片。

重携九节筇，上尽百结线。阴崖滴翠寒，竹韵含风战。

树色争烟霏，泓甃靡旱暵。载窥窣堵尖，平视苍狗变。

楼阁撑山光，城郭瞰波面。未觉髀肉酸，先苦银海眩。

晚寻小溪曲，更得何山便。平畴翠浪涌，返照金色现。

回首笑月亭，消息真已荐。
同埃秘书丞陈动之挽词二首
欧阳修（宋代）

富贵声名岂足论。死生荣辱等埃尘。
青衫照日夸春榜，白首余埃哭故人。
盛德不忘存志刻，话言能记有朋亲。
吴江草木春风动，沥酒谁瞻垅树新。
送僧归护国寺
宋绶（宋代）

台岭分灯契上机，政庭传教及禅扉。
供开薄馔持盂至，梦忆霞标振策归。
吟砚自澄晨磬彻，经窗间掩夕香微。
袍纹迥夺岩芝色，猊座人天喜重围。
谒金门·五月雨
陈子龙（明代）

莺啼处，摇荡一天疏雨。极目平芜人尽去，断红明碧树。
费得炉烟无数，只有轻寒难度。忽见西楼花影露，弄晴催薄暮。
杨柳枝·前有别杨柳枝
白居易（唐代）

前有别杨柳枝，梦得继和有“春尽絮飞”之句。又复戏答
。
柳老春深日又斜，
任他飞向别人家。
谁能更学孩童戏，
寻逐春风捉柳花。
游隐静往反四首
陈造（宋代）

一随俗驾走红尘，松竹生愁鹤怨人。
杯渡老师相悉否，野僧心地宰官身。
寄寇平仲
向敏中（宋代）

九万鹏霄振翼时，与君同折月在枝。
细思淳化持衡者，得到于今更有谁。
送抚州李兄武伯归乡
陈宓（宋代）

少年文学已精深，更向周程一派寻。
千里求师宁惮远，殷勤要识圣贤心。
游敬亭寄崔侍御（一本作登古城望府中寄崔侍御）
李白（唐代）

我家敬亭下，辄继谢公作。相去数百年，风期宛如昨。

登高素秋数，下望青山郭。俯视鸳鹭群，饮啄自鸣跃。

夫子虽蹭蹬，瑶台雪中鹤。独立窥浮云，其心在寥廓。

时来顾我笑，一饭葵与藿。世路如秋风，相逢尽萧索。

腰间玉具剑，意许无遗诺。壮士不可轻，相期在云阁。
赠娄东朱叔重
顾敬（明代）

海岳庵头积翠峰，苍松两两似游龙。
要知米老骑綍去，谁把云山写淡浓。
心祷六符诗
晃逈（宋代）

恬和端洁及虚明，六妙均融道法成。
愿考此祥皆密契，不求知己浪传名。
宣和癸卯宴坐自赞
释清了（宋代）

三十六年作怪，撞入者个皮袋。一千七百衲僧，被你热瞒忒煞。

如今坐断舌头，直下大千俱坏。劫外迢迢晓末明，休把虚空妆五彩。
陪师川纳凉大宁寺得绿字
洪朋（宋代）

六月维长夏，炎热不可触。车马断经过，卧痾适所欲。

欻作城北游，佛界映空谷。方塘荷气清，层轩竹阴绿。

徐侯辨食事，意豁忘羁束。鸣蜩韵高寒，凉飔荡烦促。

坐隐者谁子，飞雹下棋局。胜负吾不知，静啸荫乔木。

徙倚失日车，旋归想雨足。可令夜气清，更使年谷熟。
裴晋公
方苞（清代）

不去为无耻，不言为不忠。正告中兴主，漠然如瞽聋。

以兹至晚中，心迹有异同。出入任群小，将相如萍踪。

宫庭匿天氛，边疆多伏戎。宗臣在东洛，夕命朝可通。

绿野馀清兴，精神已折冲。安敢谋一身，高举思明农。
赠朐山孙明府
李中（五代）

县庭无事似山斋，满砌青青旋长苔。闲抚素琴曹吏散，

自烹新长海僧来。买将病鹤劳心养，移得闲花用意栽。

几度访君留我醉，瓮香皆值酒新开。
吴斗南谓人生须行乐何拘拘不出写以奉答
吴琏（明代）

人各持一心，心各主其事。显晦道本同，语默理无二。

鲁男深闭门，柳公置怀次。凁水时拒妾，东山日携妓。

伯夷耻周粟，太公赞周治。严陵戏横足，尼父肃屏气。

辟佛闻韩公，押僧见苏氏。闭门著道德，历国说仁义。

汲黯摅直忠，陈平弄奇计。独醒沈汩罗，盗饮卧邻地。

谁适更谁莫，谁非更谁是。君子何必同，亦仁而已矣。
菩萨蛮·阁山云冷风萧瑟
葛长庚（宋代）

阁山云冷风萧瑟。野猿啼罢蟾光白。听彻太清弦。断肠云水天。金陵君此去。秋入蒹葭浦。兴满即回辕。明年二月春。
天湖杜鹃花盛开
全祖望（清代）

殷红长明灯，化作杜鹃血。方知长至后，已踰百七日。

故乡石窗下，五色正葱蔚。
阅江楼
顾湄（明代）

万里长江一望收，高皇亲建阅江楼。云开蓬岛星河曙，月出卢龙天地秋。

碧草自生宫寝路，青山仍绕帝王州。凭君莫问当年事，禾黍同归六代愁。
崧高诗为九江赵使君寿
杨冠卿（宋代）

绵绵瓜瓞，莫莫葛藟。
周公之孙，齐侯之子。
渔湾
吴进（清代）

蝉语断人声，山深秋树老。门径曲以幽，林园依石岛。

涧水灌田禾，云崖长药草。天清海氛消，层层见岭表。
玉山避寇
邓肃（宋代）

前年十月间，胡兵满大梁。
小臣阻天对，血涕夜霑裳。
去年十月间，左省谪征商。
扁舟归无处，江浙俱豺狼。
今年十月间，叛卒起南方。
官兵且二万，一旦忽已亡。
一身幸无责，奉亲走穷荒。
天宇如许大，八口无处藏。
空山四十日，画饼诳饥肠。
朅来古招提，和气霭修廊。
迎门有禅伯，梵行照穹苍。
却念客无归，烧猪饭苏郎。
方袍二百指，祖灯其复光。
中有护法人，义气干天枪。
倒床得甘寝，不知冬夜长。
明朝曹夫子，破浪飞危樯。
入门郁春色，满船载琼浆。
高谈惊霹雳，佳句刻琳琅。
那知奔窜中，一乐得未尝。
何当扫阴雪，四海共春阳。
便携我辈人，浩歌归醉乡。
世事如奕棋，臧否均亡羊。
蓑衣可钓月，底处是金章。
舣舟昭亭送都官暂归钱塘
梅尧臣（宋代）

前枉大梁城，诗赋嘉入幕。
兹对昭亭山，将行还有作。
别离此与彼，终始情不薄。
我为解羁马，君乃高飞鹤。
尘蹄未能息，健翅怀栖泊。
寻巢望吴田，一傍华亭郭。
况多丹顶雏，坐看翔寥廓。
殢人娇 风雨满湖，凄然独酌
杨玉衔（清代）

泼墨模糊，把个明湖渲染。且莫道、西施妆澹。苎萝金粉，付云霾烟掩。

游船散，情丝漫牵湖缆。故国沈沈，旅怀黯黯。莺啼处、算无拘检。

声声警我，勿恋姬垆清簟。待晴去，又怕夕阳红敛。
登岳
乔宇（明代）

百灵朝拱处，空籁听琅璈。地据中原胜，天临下界高。

云山双老眼，天地一秋毫。欲访蓬瀛去，何从借六鳌。
次和过浮溪馆见绿阴之作 其二
汪森（清代）

斜日疏帘碎影铺，卑枝接叶坐莺雏。醉余客散闲吟久，翠滴蕉衫独据梧。
南山紫云山居 其五
黄镇成（元代）

伏日不知暑，泉流山四围。竹风浑却扇，松雨欲添衣。

逸老为家好，逃喧过客稀。虚亭无户牖，冉冉白云归。
呈徐通仲兼简仲锡
姜夔（宋代）

斯文准乾坤，作者难屈指。我从李郭游，知有徐孺子。

春风橘洲前，白月太湖尾。怀哉来无期，玉唾炯在纸。

去年识仲氏，何啻空谷喜。合并忽自天，颠倒见底里。

维君天下士，竹箭东南美。胡不在石渠，诸公当料理。

千岩今林宗，泉石助风轨。示疾不下堂，有句高八米。

此老笔砚交，诚斋古元礼。毫端洒秋露，去国词愈伟。

属闻都门别，回首即桑梓。独怜苕溪上，垂榻俟行李。

烟波肯寻盟，归棹为君舣。
放棹
高文照（清代）

临风放棹出菰城，笭箵依然舴艋轻。莎岸斜晖孤鸟去，板桥疏柳一蝉鸣。

橹声摇曳渔歌远，鸥梦生凉客思清。领取白蘋洲上路，溪山如许恋吟情。
喜雪篇
陈造（宋代）

玄冥职寒事，庀职今几时。
穷秋试雪似早计，冬令欲尽噤莫施。
试声不怒日车近，客裘未绵河未渐。
吴门十万家，心口同一疑。
天公行四序，暑寒各有宜。
岁云暮矣未见雪，嗣岁何以销疹疵。
或云太湖龙，避静扃神扉。
把弄明月坐贝阙，世间休戚吾何知。
瑶台十二层，列坐万玉妃。
屑琼翦水亦戏事，仙界运指想不龟。
徒劳望切切，终竟来迟迟。
芹宫冰氏翁，见与俗异岐。
亦知仙人不作省事过，龙公肯如游惰儿。
顾此千里间，司命付吏师。
拊摩穷日力，日究仍夜思。
向来裸露各温燠，一衾一絮公手之。
赵衰之日周比屋，更以晴日相融怡。
黄童白叟歌且舞，和声协气埙应篪。
群仙飘然下，龙亦赴指麾。
先之汛洒五日雨，一雪不待公有祈。
花作坻垅絮作阵，雪为翦刻试为筛。
岂直冬温要弹压，抑令宿麦蒙沾滋。
去年岂无雪，雪神春不归。
赈施不预计，熟视民饥羸。
他邦亦此雪，灾祥闲是非。
苦乐咫尺殊，满听民嗟咨。
孰知此雪瑞此土，邦之人兮建德之游春台嬉。
坡仙昔颍尾，喜雪忧民罢。
赋薪贵粟亦户到，盛事未远谁可追。
即今欲雪未雪已著念，挽回春意能先期。
拟揭苏台之仙惠慈术，请继颍仙千古垂。
惜无师旷琴，幼眇弦吾诗。
过望亭六首
杨万里（宋代）

晴河不似雨中看，晴里波纹只簟班。
却是雨河新样巧，簟间织出小金鐶。
出门十五日初作诗黔阳郭外三首 其二
郑珍（清代）

策名公家方，其实止求食。一饱宁必官，吁嗟远行役。

思便自此归，辗转不能得。事非尽由己，徒念山中石。

强歌不成欢，假□不安席。梦醒觅娇儿，触手乃船壁。

我本窗下人，胡为异方客？身世难尽言，去去自努力。
上元有感
范成大（宋代）

岳树五千仞，莲花千万枝。宛然明月夜，非是少年时。

已自欢悰少，那堪官绪羁。人言急行乐，何以且迟迟。
玄珠歌 其十
张果（唐代）

解通神息体藏珍，与道相违便失真。若遇玄珠结中道，自然成就化金巾。
曹山 其二
陈广宁（清代）

山循石窦入，曲折难摹写。暗牖穿穴深，飞瀑缀帘下。

面面开画图，胜境尘世寡。西曜射流光，峭壁忽丹赭。

岭松涧横截，山梁云倒泻。差似入仙源，颇宜居隐者。

何年此读书，慨息发中野。
滁阳春日怀果园闲宴（园中杂树，多手植也）
李绅（唐代）

西园到日栽桃李，红白低枝拂酒杯。繁艳只愁风处落，

醉筵多就月中开。劝人莫折怜芳早，把烛频看畏晓催。

闻道数年深草露，几株犹得近池台。
衰柳
吴殿邦（明代）

踰淮衰柳楼长亭，为问当年几回荣。拂地如烟枝有态，漫天作雪絮无情。

留连行色萧萧马，恼乱春愁恰恰莺。夹道只今憔悴甚，宁知松柏岁寒盟。
雨
章碣（唐代）

低着烟花漠漠轻，正堪吟坐掩柴扃。乱沾细网垂穷巷，

斜送阴云入古厅。锁却暮愁终不散，添成春醉转难醒。

霁来还有风流事，重染南山一遍青。
韩子华遗冰
梅尧臣（宋代）

六月侍臣方赐冰，我赋得之从友朋。
开盘一见水玉璞，置坐百友无青蝇。
热肤收汗起疹粟，不有消渴同茂陵。
杜子每思赤脚踏，韩老尝苦如甑烝。
惭无二公才与学，享此足与俗辈矜。
九日访张子直承出看花戏书学舍五首 其五
程颢（宋代）

桃李飘零杏子青，满城车马响春霆。就中得意张公子，十日花前醉不醒。
兴济守风寄沧州分司钱梅簃
孟淦（清代）

已入长芦境，摇摇驻远舟。空林风力壮，拍岸水声遒。

中酒三更月，怀人一枕秋。天涯同有梦，曾倚笛床不？
甘州
张炎（宋代）

观此曲，又当何如耶。

记当年、紫曲戏分花，帘影最深深。听惺忪语笑，香寻古字，谱掐新声。散尽黄金歌舞，那处著春情。梦醒方知梦，梦岂无恁。

几点别余清泪，尽化作妆楼，断雨残云。指梢头旧恨，豆蔻结愁心。都休问、北来南去，但依依、同是可怜人。还飘泊，何时尊酒，却说如今。
题刘后村所跋杨朴移居图
许月卿六（宋代）

曾对君王已放还，何须当道把渔竿。
使轺将宿人将避，拗折渔竿趕入山。
观种蔬人
汪广洋（明代）

种蔬不满畦，畦大蔬亦长。𤓰瓠荂修条，韭薤被腴壤。

耘耔励昕夕，灌溉益培养。新苗抽露茎，巨叶覆云掌。

生意日已敷，辟土日已广。沟浍渐疏豁，螟螣在祛攘。

靡靡充盘盂，稍稍积瓶盎。乃知天地间，服力足有仰。

苟不苦心志，胡能奉馀飨。为尔罄空言，聊以寄幽想。
西江月 其六
萧廷之（宋代）

拨动顶门关捩，自然虎啸龙吟。九还七返义幽深。

出入不离玄牝。

运用玉炉火候，鼎中炼就真金。强兵战胜便收心。

妙在无伤无损。
慈云四景鹦鹉院
苏轼（宋代）

古院枫篁里，寥寥隔市喧。
仙禽发异响，惊起老僧禅。
兼山会食
方蒙仲（宋代）

惯从客里换春秋，愧见平生马少游。
怀去仅赢一黄勅，传呼能少几苍头。
浮沉冷宦存吾拙，梦寐清言写我忧。
屡欲相从奏咸夏，怕惊俚耳又休休。
生查子　 集句
刘基（明代）

春风能几时，柳色看犹浅。胡蝶梦中飞，迹与孤云远。

明月照花枝，入夜愁难遣。形影自相怜，不及衔泥燕。
闻叠山己丑四月七日死于燕
王奕（元代）

声名如此付杯羹，满腹琅玕不得呈。
诺士倘能如孔子，杀身未必死盆成。
骨埋北壤名山重，冤入南天上帝惊。
当日刀圭成谩尔，金华仙籍再书名。
定风波（四·沈内翰宅百花堆）
仲殊（宋代）

南徐好，溪上百花堆。宴罢歌声随水去，梦回春色入门来。芳草遍池台。文彩动，奎璧烂昭回。玉殿仪刑推旧德，金銮词赋少高才。丹诏起风雷。
感咏十解寄呈杨安抚
白玉蟾（宋代）

上界足官府，大仙多拘束。
遂令东方朔，只恋殿前肉。
江东报英烈拟封二字侯喜成三绝
钱时（宋代）

胡尘明越连焦土，海道温台暂翠华。
西溯涛江渠叵测，不知豪杰起山家。
秦楼月
黎廷瑞（宋代）

罗浮暮。青松林下相逢处。相逢处。缟衣素袂，沈吟无语。

行云飞入瑶台路。梦回飘渺香风度。香风度。参横月落，几声翠羽。
次韵洪尉 其四
方岳（宋代）

孰使邦人士，不闻夷惠风。带刀与佩犊，剸刃嘻笑中。

守虽老无能，此心与天通。岂敢不自省，刈人以为功。
寄前水部贾员外嵩
郑谷（唐代）

谢病别文昌，仙舟向越乡。贵为金马客，雅称水曹郎。

白鹭同孤洁，清波共渺茫。相如词赋外，骚雅趣何长。
次韵仲山再示协趣韵
周紫芝（宋代）

青衫老吏骨亦臞，身游魏阙心江湖。眼看白发不胜数，梦绕故乡何日无。

况我携家得官舍，背水开门故墙下。不见湖光意阙然，欲唤归舟心未暇。

一闻羞处令人羞，人生如此当何求。春动飞来属玉起，无人貌得河中洲。

我生嚼蜡元无味，鲍谢诗高心独畏。西风长怨草虫秋，自笑酸寒溧阳尉。
游阳明洞呈王理得诸君
唐彦谦（唐代）

禹穴苍茫不可探，人传灵笈锁烟岚。初晴鹤点青边嶂，

欲雨龙移黑处潭。北半斋坛天寂寂，东风仙洞草毵毵。

堪怜尹叟非关吏，犹向江南逐老聃。
郊礼庆成诗
王珪（宋代）

国重天之报，神歆德所存。
孝须三后配，礼莫一郊尊。
翠羽来千仗，鸣铙下九阍。
服维周冕盛，乐自舜韶温。
未酌群灵降，先祠万王奔。
黄流凝夕裸，紫焰亘霄燔。
星拱低宸幄，云回护帝辕。
祥辉新日月，佳气浃乾坤。
绍古归鸿铄，含生濯至恩。
钦惟斋格至，仰福在元元。
付金钗
贺铸（宋代）

付金钗，平斗酒。未许解携纤手。吟警句，写清愁。浮骖为少留。

旧游赊，新梦后。月映隔窗疏柳。闲砚席，剩衾稠。今秋似去秋。
自惜身薄祜行
曹睿（魏晋）

出身秦川，爰居伊洛。
闲居感旧偶成十绝乘兴有作不复诠次 其二
吕本中（宋代）

一世声名高与关，亦知不合住人间。不令整顿乾坤了，虚逐松声半夜还。
挽潘右司二首
陈棣（宋代）

再奉祠宫逸，三迁省闼荣。
抠衣迟从橐，回首遇佳城。
鵰鹗抟方急，龙蛇梦忽惊。
但余丰碣在，凛凛气犹生。
云逐度溪风
林希逸（宋代）

拂面微风动，轻云过远堤。飞飞无定迹，逐逐度前溪。

望断江东暮，生从舍北泥。但随蘋末起，还傍蓼花低。

白映清波影，红看孤鹜齐。似迷归去路，漠漠自东西。
希年初度老友王希宣扁舟远访夙谊甚厚贶以十
牟巘五（宋代）

古人歌既醉，其中有五福。
如何憔悴者，忍饮但餐菊。
东斋杂书
陆游（宋代）

吾庐虽甚陋，窗扉亦疏明。
开卷冬日暖，曲肱暑风清。
昨日一鸟鸣，今日一木荣，欣然与之接，悲慨何由生？
寓钱塘得乡人消息
张眇（宋代）

西子湖边放鹤仙，几回同醉木兰船。
相思东路一千里，忆别西风十四年。
远信有时凭雁寄，新诗近日赖僧传。
不须更问垂纶叟，已有霜痕到鬓边。
有闻若管吹者意儿童为之问之乃鸟有名竹管者
赵蕃（宋代）

细听非笛复非芦，绝讶儿童底所呼。
邂逅因之问何似，鸟鸣竹管自乌乌。
月彦明都水月石研屏盖欧阳公故物也
乃贤（元代）

小屏龛石寘行窝，素月分明漾海波。玉鉴澄辉涵碧树，青蘋流影入银河。

紫云砚侧文章润，画舫斋中岁月多。最喜能诗苍水使，夜窗留客赋长歌。
又五言二首
刘克庄（宋代）

子去临民社，公私必小宽。
皆云官似水，谁道县如滩。
村绝追胥迹，溪无督赋瘢。
自从陈李后，古调少人弹。
腊雷春雪示吉甫
胡寅（宋代）

晓色空明衡岳南，一尘那复隔仙凡。
贯时松竹色自好，破腊雷霆声未咸。
万里鲛绡开步障，行金火浣试春衫。
渔舟不与人供画，独驾云涛月满帆。
冬夜山中
吴龙翰（宋代）

寒入雁声霜满地，香沈梅影月当崖。
独鹤归来童亦睡，微风簌簌落松钗。
冬暮小斋
真山民（宋代）

布袜青鞋敝絮袍，松扉柴几小衡茅。
云酣才酿腊三月，梅吐又横春一梢。
炭为骤寒偏索价，酒因不饮懒论交。
穷年兀兀从人笑，未用多方作解嘲。
大观祭风师六首
佚名（隋代）

窈冥无穷，肸乡斯融。
来终嘉荐，归返遥空。
惟神之归，欣安导和。
惟神之泽，于彼滂沱。
浙幕李端公泛建溪
黄滔（唐代）

越城吴国结良姻，交发芙蓉幕内宾。自顾幽沈槐省迹，

得陪清内谏垣臣。分题晓并兰舟远，对坐宵听月狖频。

更爱延平津上过，一双神剑是龙鳞。
颂古
释慧空（宋代）

不是幡兮不是风，毒蛇卧在酒杯中。
寒山抚掌丰干笑，万里鸿沟属沛公。
船头对月偶成
吴与弼（明代）

笃斯懿德任吾真，宁计朝晡苦与辛。黄卷两行歌一曲，陶然日作葛天民。
各上下
边瀹慈（清代）

飞鸟翔，一下复一上。平生栖宿同一枝，咫尺遭逢判霄壤。

青天白日抢枋榆，稻粱易得身不孤。嘤嘤求友鸣相呼，卑枝刷羽低将雏。

仰视云端去如箭，毛羽初丰未能健。六翮抟风掩毕罗，长空一落何由见。

天阙沈沈暗不开，梯云何处望蓬莱。神龙堕地不如蚓，何似泥中睡得稳。
送吴察院赴江西运使
项安世（宋代）

春风同上杏园鞯，夜雨江湖十九年。
册府归来头并雪，鼎湖仙九泪盈川。
喜君冠豸裨新政，容我祛蝉校旧编。
忽见绣衣南浦九，亦思小艇白鸥边。
奉和王侍郎春日喜李侍郎崔给谏张舍人…因命觞观乐之什
窦庠（唐代）

华馆迟嘉宾，逢迎淑景新。锦筵开绛帐，玉佩下朱轮。

曲里三仙会，风前百啭春。欲知忘味处，共仰在齐人。
李郎中挽诗二首
魏了翁（宋代）

解道公行止，江东老父史。
群州垂瘵死，肤使为更生。
民裕身逾瘠，时危命亦轻。
浔阳江上月，犹傍谏书明。
约任千载大卿同王万里杨仲博汎湖任赋二诗和
魏了翁（宋代）

翠舫青帘白玉舟，风轻日淡相兹游。
芙蓉覆地锦衾烂，杨柳彫空印篆缪。
月上酒痕浑未觉，山撩诗思浩难酬。
颇怜此会何时又，相伴江湖归去休。
秋夜有怀二首
罗公升（宋代）

今夕凉已透，开阳月初生。
忽思会心友，谈锋隔江城。
是非天意高，宠辱人事惊。
众宾亦笑语，我独杂为情。
回风避老树，中宵有余声。
四安道中所见
牟巘五（宋代）

千颗丰融怕日侵，楮生调护贵於金。
直须待折囊封了，方见冰霜一片心。
寿曹大博以东宪台治新筑亭馆扁榜寄意·莺花
程公许（宋代）

涪江驶清浏，四山玉连环。
中有一掌平，万井浮晴烟。
莺花随世界，妙语发天悭。
公来抉其秘，作堂娱燕间。
袭芳皆俗好，伐木友士贤。
念昔白波汹，止沸谈笑间。
熙熙春台乐，谁知有今年。
初度沸欢谣，愿公眉寿延。
移此世界春，浩荡弥八埏。
湖上
郑獬（宋代）

湖山只合住真仙，家在郧溪未有缘。
欲把金钱三百万，万松岭上买云眠。
戊辰三月清明后三日见叶丈于石林承命赋诗作
韩元吉（宋代）

东风易阴晴，一雨晓便止。
舍舟欣徐行，乌鹊声为喜。
岧峣石林欣，苍翠间红紫。
丈人厌调元，玩意丘壑里。
郑公化乡闾，邺侯盛图史。
千载发词源，一点诣翰理。
霞裾月中仙，珠履天下士。
时从诗酒乐，不负湖山美。
方瞳照玄发，眉寿端自此。
缅怀西湖春，荆棘迷故里。
两髦看公游，玉节旋屡弭。
风尘三十载，碌碌类余子。
晚登载欣堂，謦欬闻正邕。
榆枋望天池，奋迅思决起。
当谋白云居，敢援赤松比。
临流整游观，三沐聊洗耳。
闲居七咏孙建侯赋 其六 作赋
邓云霄（明代）

锦囊行处得，彩笔梦中辉。赋就金声起，严霜尽倒飞。
汤熨
刘克庄（宋代）

汤熨沉绵弥半载，未尝寸步出村居。
登翘材馆多新贵，归善和坊守旧书。
有客嘲杨雄拓落，无人问李白何如。
腐肠端为肥脓尔，且课畦丁力灌蔬。
浣溪纱 夜坐
李恰（宋代）

飒飒秋声百转蓬，是烟是月总朦胧。思量寸寸是虚空。

踏雪了朦痕可觅，行云犹许梦能通。却愁屈戌锁重重。
锡杖泉
赵抃（宋代）

丛林枯槁井难穿，珍重禅师道力坚。一旦出庵携一锡，卓山随手涌甘泉。
和邑宰张元若酹月亭诗四首
李吕（宋代）

周郎佳少年，定堪在一战。
勉哉志士心，分阴疾如电。
短歌
朱黼（宋代）

君不见成安君，泜水之上身首分，君不见管敬仲，贫贱之交腹心共。

古道可慕今人隳，翻云覆雨羞者谁。种树莫种白杨柳，酌酒莫酌黄金罍。

杨柳不向雪中舞，金罍但向豪门举。
县斋对雪
梅尧臣（宋代）

密雪夜来积，起见万物春。
山川忽改色，草木一以新。
古邑失荒秽，王路覆平均。
从兹庆丰年，蹈咏惭小臣。
题汪玉山送仲上人游六祖塔诗次韵
韩淲（宋代）

玉山四句偈，看了百千回。不是为送僧，不是为寻梅。
送汪秀才莹中
郑元祐（元代）

三十年前湖上路，君之外舅钱塘簿。春风双鬓绿于云，岂料于今各迟暮？

迟暮相逢两相顾，出者非迂处非误。君出才如班定远，我处心惭黄叔度。

向年边氓弄锄梃，屈君从戎曾不腐。皇家福力九鼎固，尔民何异罝中兔？

上功幕府寂不闻，一命低徊乐其素。参佐南安郡幕归，行李萧然只如故。

于今复理吏部铨，束书朝上阊门船。柳条缄黄雪初霁，鸥波吹白舟当牵。

翻书蓬窗遮老眼，沽酒野店浇残年。想见新春花欲然，君应醉倒春风前。

青云故人布百辟，黄纸除书来九天。得官南归应过我，姑苏台东野水边。

却问朝端泰秘监，何时寄我归来篇？
题瑞龙桥
邝元乐（明代）

可胜苍翠晚重重，喜有神羊赴海东。华表烟笼栖白鹤，碧溪春暖跨长虹。

瑞泉发泄当昌运，灵谶流传自老翁。从此郁林云物好，拍天风浪起鱼龙。
会稽绝句三首 其三
曾巩（宋代）

年年谷雨愁春晚，况是江湖两鬓华。欲载一樽乘兴去，不知何处有残花。
夏夜
贾岛（唐代）

原寺偏邻近，开门物景澄。
磬通多叶罅，月离片云棱。
寄宿山中鸟，相寻海畔僧。
唯愁秋色至，乍可在炎蒸。
古刹
陈棣（宋代）

古刹嚣尘外，浮图屋角西。
残缁犹赞仰，孳羽共依栖。
清影芜城远，孤棱落照低。
丹梯傥容蹑，极目饱双溪。
郴江百咏并序·白鹿岩
阮阅（宋代）

风驭云轩鹤羽轻，野麋常此望霓旌。
当时岩下藏身处，依旧春来草自生。
东坡引•十赍词示婢还九首 其六 馀东手巾
董以宁（清代）

香巾何细洁。云是馀东织。见他珠汗融融湿。换他红耙袜。

换他红耙袜。

绣床閒挂，有时轻摺。将素手、频频拭。拭时莫把双银脱。

应防侬欲窃。应防侬欲窃。
献中书潘舍人
李中（五代）

运叶半千数，天钟许国臣。鹏霄开羽翼，凤阙演丝纶。

顾问当清开，从容向紫宸。立言成雅诰，正意叙彝伦。

朴素偕前哲，馨香越搢绅。褒辞光万代，优旨重千钧。

公退谁堪接，清闲道是邻。世间身属幻，物外意通津。

吊往兼春梦，文高赋复新。琴弹三峡水，屏画十洲春。

庭冷铺苔色，池寒浸月轮。竹风来枕簟，药气上衣巾。

茶谱传溪叟，棋经受羽人。清虚虽得趣，献替不妨陈。

杞梓呈才后，神仙入侍频。孤寒皆有赖，中外亦同忻。

有士曾多难，无门得望尘。忙忙罹险阻，往往耗精神。

寻果巢枝愿，终全负米身。遭逢敦孝治，蹇塞值通津。

最庆清朝禄，还沾白发亲。甘柔心既遂，虚薄报何因。

远宦联绵历，卑栖夙开勤。良时空爱惜，末路每悲辛。

骨立驹犹病，颜凋女尚贫。而今谐顾遇，尺蠖愿求伸。
奉寄华学士先生 其三
王世贞（明代）

自爱青山地，毋嗟上苑枝。我方占世道，天欲重公诗。

往事浮云逝，生涯流水知。独惭门下客，悽断马融帷。
槿篱
华镇（宋代）

移栽野槿密参差，来束乘时作短篱。树立已教存大本，弥缝不短去纤枝。

春残叶暗青云合，秋至花繁锦障垂。家似长卿惟壁立，不忧鼠窃夜潜窥。
五更解酲梅竹之间徘体
白玉蟾（宋代）

宿鸟能传语，残风且点心。
山情怜澹坐，月色笑孤斟。
惊我梅花睡，闻他竹叶吟。
清归无所得，得句贵如金。
和陶渊明二十首
陈造（宋代）

达观无畦畛，自狭叔季风。
典书有佳酿，饮徒常眼中。
彼醉我俱适，未觉介胜通。
刚制免寂寥，政复人得弓。
简傅十八官
陆游（宋代）

朋旧凋零尽，新交得隽人。
文章谐律吕，议论足精神。
甚欲邀联骑，无如困负薪。
兰亭修禊近，为记永和春。
颂古六首 其五 僧问琅琊清净本然。
释元静（宋代）

清净本然云何，忽生山河大地。大小琅琊禅师，借人鼻孔出气。

出得气，有巴鼻，昨夜那吒生八臂。
交趾朝地驿即事
陈孚（元代）

帝德尧同大，山河共一天。玺书行万里，铜柱又千年。

赤帜明云际，乌衣拜马前。舞阶干羽在，未必赖楼船。
和杨芸斋送枯崖住兴福韵
蒲寿宬（宋代）

一夜春光到竹门，东风拂拂动閒云。
钳鎚粗了人间债，瓶锡暂抛林下群。
烟塔忽惊当户立，霜钟犹记旧山闻。
高谈亹亹天花落，老衲廊头意自欣。
劳渡
童潮（宋代）

借问谁家舟，孤横劳渡水。
远携蓑笠来，满载暮烟紫。
折手唱沧浪，沙鸥惊不起。
榴皮题壁
孙子光（宋代）

黄鹤楼中吹笛罢，洞庭湖畔醉吟馀。
剑光如宝无人识，却记榴皮几字书。
颂古
释道颜（宋代）

宣德门前过，回头便招祸。
若要无事时，且归屋里坐。
黄鹄扇
王质（宋代）

摩尽青云到紫微，玉城风露冷霏霏。政令同落生绡上，亦胜空梁一燕飞。
台中遇郑君贻林及同社庄君太岳赋赠
林朝崧（清代）

鹿子江头识面迟，骚坛二妙桂林枝。板桥书法兼工隶，秋水才华并善诗。

茅店临溪邀共醉，纸窗剪烛话相思。客中此会真奇绝，劳燕东西若有期。
江城子·腻红匀脸衬檀唇
苏轼（宋代）

腻红匀脸衬檀唇。晚妆新。暗伤春。手捻花枝，谁会两眉颦。连理春头双飞燕，留待与、个中人。
淡烟笼月绣帘阴。画堂深。夜沉沉、谁道连理，能系得人心。一自绿窗偷见后，便憔悴、到如今。
杨泉引里语
佚名（魏晋）

能理乱丝。乃可读诗。
寄和州韩舍人
徐铉（宋代）

急景骎骎度，遥怀处处生。
风头乍寒暖，天色半阴晴。
久别魂空断，终年道不行。
殷勤云上雁，为过历阳城。
送友人寻越中山水
李白（唐代）

闻道稽山去，偏宜谢客才。
千岩泉洒落，万壑树萦回。
东海横秦望，西陵绕越台。
湖清霜镜晓，涛白雪山来。
八月枚乘笔，三吴张翰杯。
此中多逸兴，早晚向天台。
村落
卢襄（宋代）

钓船归落昏鸦后，江雨来从白鸟边。旧屋但馀烧叶灶，破囊犹欠买山钱。
旌德道中即事
汪梦斗（宋代）

天气才晴便不同，轻轻拂面有和风。溪边春事关心处，杨柳深青杏浅红。
芙蓉月·蛮府辍棹时
朱彝尊（清代）

蛮府辍棹时，梅熟处日日阑风吹雨。
无心好梦，早被行云勾住。
难道今番是梦，梦里分明说与。
留不得，翠衾凉，珠泪飘残蜜炬。
啼鹃满山树。
谢多情小鸟，劝侬归去。
秋期过了，夜月寒生南浦。
执手枯荷池上，宛种玉。
亭东路。
贪梦好，问柔魂，可曾飞度。
念奴娇 登北极阁旷观亭，是纯庙南巡驻跸处。用稼轩登建康赏心亭韵
程颂万（清代）

台城风大，撼阑干百尺，泪珠盈斛。醉眼人来山川醒，只有斜阳满目。

钟阜东蟠，大江西上，六代摧乔木。寒鸦作语，数声啼下江竹。

却忆翠辇南巡，层峦写咏，凭吊南朝曲。铁马金戈无限恨，幻了中原棋局。

海舶千屯，吴天一发，愁见胡睛绿。鸡鸣客去，埭前三两茆屋。
哭瓢饮陈子在 其四
薛嵎（宋代）

寝食难忘置，心怀故友情。花枝封蜡寄，诗递出门迎。

忍听偏亲哭，相期嗣子成。乘除理终定，人事未容轻。
大田坪八景 其二 危楼摘月
赖万耀（明代）

山翠重重百尺楼，楼高傍月倚天浮。前亭水绕金波动，小阁烟笼柱影幽。

把盏明珠悬掌内，捲帘玉镜挂床头。醉来恍遇霓裳舞，疑驾冰轮上苑游。
题赵尉洞源泉
许月卿（宋代）

归去来词书印历，高风千载汝南评。
松间风影有地籁，林下炎天无水声。
行客诗魂同石瘦，主人心事共泉清。
明朝遮日长安去，君亦曹装趣上京。
题梵天方丈壁
朱熹（宋代）

输尽王租生理微，野僧行乞暮还归。山空日落无钟鼓，只有虚堂蝙蝠飞。
禅人并化主写真求赞
释正觉（宋代）

性空无根，性水无垠。
应所知量，成其梦身。
閒閒对万像，飘飘出诸尘。
物外有此不名物，人间有此没事人。
长相思
白居易（唐代）

九月西风兴，月冷露华凝。思君秋夜长，一夜魂九升。

二月东风秋，草拆花心开。思君春日迟，一日肠九回。

妾住洛桥北，君住洛桥南。十五即相识，今年二十三。

有如女萝草，生在松之侧。蔓短枝苦高，萦回上不得。

人言人有愿，愿至天必成。愿作远方兽，步步比肩行。

愿作深山木，枝枝连理生。
本是一首寄芸叟
孔平仲（宋代）

本末已倒置，是非当告谁。同为天涯客，根冷聊相依。

生平尚气节，相约老不衰。煎烹虽炎炎，何损百鍊姿。

太过空自反，急鞭尤恐迟。
鸿雁
曾巩（宋代）

江南岸边江水平，水荇青青渚蒲绿。鸿雁此时俦侣多，乱下沙蒲恣栖宿。

群依青荇唼且鸣，煖浴蒲根戏相逐。长无矰缴意自闲，不饱稻粱心亦足。

性殊凡鸟自知时，飞不乱行聊渐陆。岂同白鹭空洁白，俯啄腥污期满腹。
东林石涧桥见独树梅花有感 其二
张萱（明代）

双旌日日破苍烟，无数梅花对客妍。更爱一枝临绿水，寒山影里玉娟娟。
读素问十六首
方回（元代）

煌煌金兰室，历历玉版文。
伏羲之所为，传逮轩辕君。
妙测天人际，岂徒针药云。
予实有左癖，此岂非三坟。
浣溪沙 奔牛道中初晴
厉鹗（清代）

莎雨前宵打布帆，柳花今日扑征衫。催春杜宇怨春酣。

天有心情云破碧，风无气力水捼蓝。销魂时节在江南。
月夜登楼偶成 其二
袁宗道（明代）

可叹人间事，深杯且自斟。啖名多局面，谋国半嗔心。

露下泫风叶，秋高冷夜砧。腐儒无处着，只合住山林。
再经南阳
郑谷（唐代）

平芜漠漠失楼台，昔日游人乱后来。

寥落墙匡春欲暮，烧残官树有花开。
过五人墓有感 其二
钱煐（清代）

舣舟堤上立，未得荐溪蘋。柳绿丝成障，畦黄锦作茵。

当涂多逆党，直道在斯民。谁话兴亡事，盘觞次第陈。
承彭亚卿从吾顾纂修局
林光（明代）

节声恬不到云隈，松径肩舆忽一来。尽日喜闻经济话，如今真识栋梁材。

僧厨也解供蔬食，属吏何妨捧酒杯。燕语莺啼春似海，百花犹待几时开。
送名医凌汉章还苕（三首）
明秦康王（明代）

柬书孤剑别西秦，红树青山泼眼新。
千里风尘双短鬓，五湖烟水一闲身。
梦回孤馆寒砧急，望入遥空候雁宾。
料得纪行多赋咏，云笺无惜寄阳春。
句
吕蒙正（宋代）

怪得池塘春水满，夜来风雨起南山。
阳关引·塞草烟光阔
寇准（宋代）

塞草烟光阔，渭水波声咽。春朝雨霁轻尘歇。征鞍发。指青青杨柳，又是轻攀折。动黯然，知有后会甚时节？
更尽一杯酒，歌一阕。叹人生，最难欢聚易离别。且莫辞沉醉，听取阳关彻。念故人，千里自此共明月。
自况三首
邵雍（宋代）

每恨性昏闻道晚，长惭智短适时难。
人生三万六千日，二万日来身却闲。
君马黄赠祝仁甫
边贡（明代）

君马黄，我马苍，两马相逐君马良。君马来自函关道，我马空山食秋草。

忆昔两马初学行，长安见者神色惊。鲁坰骊黄未足论，卫丘騋牝虚驰名。

岂料长成人少顾，十年不踏天闲路。逸群翻惹太仆嫌，腾枥正中奚官怒。

以兹流落在风尘，南走荆梁西入秦。自伤万里汗流血，谁道五花云满身。

弃置不须怜我马，君马亦在盐车下。疾足由来控者难，骄嘶自合知音寡。

吁嗟君马天下无，且向沙场暂秣刍。北来司马今伯乐，肯使君王空按图。
登五峰亭望庐山
喻良能（宋代）

平生庐阜去无因，咫尺于今不得亲。
顾我尘劳四十九，羡他萧散二仙人。
会当拄颊看山色，更欲题诗满涧滨。
为报草堂莲社友，扫云开户待游轮。
送从子令宪西归
魏了翁（宋代）

弘毅规摹本末周，既难分付又难酬。
须知陋巷忧中乐，又识耕莘乐处忧。
石照劝农晚归有雨
虞俦（宋代）

疏林拂拂见旌旗，短镫翩翩度翠微。十里好山供客醉，一犁春雨劝农归。

水流花出红成队，麦雨天连绿打围。投老田园今晚矣，不须五十始知非。
筠寮
吴可（宋代）

解衣一寮上，物色太窘束。
柏禅费酬对，松官缚爵禄。
此君真有费，虚心自岩谷。
每以阅世人，得之定超俗。
夜夜幽露寒，惊我庭下绿。
独出万物表，清蟾映疏玉。
嘉此烟雾姿，本无霜雪辱。
朔风舞郊野，秀气压群木。
旧根走苔径，新梢出云屋。
要令千亩广，会待春雨足。
登覆釜山遇道人二首
钱起（唐代）

晨策趣无涯，名山深转秀。三休变覆景，万转迷宇宙。

攀崖到天窗，入洞穷玉溜。侧径蹲怪石，飞萝掷惊狖。

花间炼药人，鸡犬和乳窦。散发便迎客，采芝仍满袖。

郭璞赋游仙，始愿今可就。

真气重嶂里，知君嘉遁幽。山阶压丹穴，药井通洑流。

道者带经出，洞中携我游。欲骖白霓去，且为紫芝留。

忽忆武陵事，别家疑数秋。
杨柳枝 新秋闲坐偶读前人杨柳枝词，爱其音节谐婉，姿韵与寻常绝句迥殊，爰摭眼前情事谱成四阕 其一
严既澄（清代）

过雨轻云绕树流。依帘残热未全收。安排功课催长日，午梦迢迢□画楼。
偈颂一百四十二首 其七十三
释广闻（宋代）

放出焦尾大虫，咬杀南山猛虎。动地号悲风，白日无行路。

笑中摆手出长安，拶得虚空筋骨露，流水落花拦不住。
送黄师是赴两浙宪
苏轼（宋代）

世久无此士，我晚得王孙。
宁非叔度家，岂出次公门。
白首沉下吏，绿衣有公言。
哀哉吴越人，久为江湖吞。
官自倒帑廪，饱不及黎元。
近闻海上港，渐出水底村。
愿君五袴手，招此半菽魂。
一见刺史天，稍忘狱吏尊，会稽入吾手，镜湖小于盆。
比我东来时，无复疮痍存。
觉溪八景 其五 隆福晚钟
徐经孙（宋代）

山围古寺阴，曙隔鲸音发。悠扬三四声，唤上东林月。
题虞少监小像
贡奎（元代）

岩壑高堂上，烟霞眼底清。向来曾寄迹，老去未忘情。

茅屋苍林掩，藤崖白道萦。远峰云际直，孤嶂水边横。

宿雨分浓澹，斜阳闪晦明。折梅惊雪坠，倚竹待风生。

岭断炊烟补，沙回甃岸倾。杂花浮野意，飞瀑送溪声。

妇馌忻鸠唤，儿耕感犊鸣。揽衣随处坐，曳杖有时行。

拄笏曾招爽，投簪每惧盈。他年著书乐，应不愧虞卿。
次韵答薛汇仙
包彬（清代）

带水难同李郭舟，鹪鹩枝上总勾留。新诗似锦惟缄恨，春梦如云半结愁。

马剪焦毛嘶紫陌，鹤盘瘦影叫沧洲。天空地阔容疏放，只有吾曹气味投。
和杨公济钱塘西湖百题 其八 十三间楼
郭祥正（宋代）

危楼插湖脚，绀碧十三间。待月客无寐，看山僧自閒。
丙午岁旦
司空图（唐代）

鸡报已判春，中年抱疾身。晓催庭火暗，风带寺幡新。

多虑无成事，空休是吉人。梅花浮寿酒，莫笑又移巡。
孙量臣约游乾明借秦少方韵见赠复次韵答之
吕本中（宋代）

睦州香火赵州茶，走遍丛林不着家。今日为公拈出也，两桥人语是高沙。
贤上人觅偈
释德洪（宋代）

懒修枯骨观，爱学文字禅。江山助佳兴，时有题叶篇。

相逢未暇语，辄复一粲然。岂须究所学，觅偈亦自贤。
沃祥卿次前韵见寄和以答之
方一夔（宋代）

羡君古洗刻云雷，苞裹珍奇秘不开。亭枕寒流随浪动，楼横空翠约云来。

吟笺题满投囊贺，寿斝光浮戏綵莱。欲洗炎埃无处所，玉梅泉下日千回。
铜雀砚
李邴（宋代）

魏宫歌舞已成尘，重见陶家几世孙。
铜雀不鸣唯解渴，管城何罪遽遭髠。
元质苦留过重阳且约泛舟观泉二首
李流谦（宋代）

舟行十里远，山出一泉清。
为景寻几遍，将诗赌欲赢。
江清浑玩著，酒好易支撑。
半世无功业，狂歌任性情。
和元晦醉下祝融
张栻（宋代）

云气飘飘御晚风，笑谈嘘吸满心胸。
须臾敛尽还空碧，露出天边无数峰。
和袭美寄同年韦校书
陆龟蒙（唐代）

万古风烟满故都，清才搜括妙无馀。

可中寄与芸香客，便是江南地里书。
玩易斋
廖行之（宋代）

三椽函宇宙，一卷肇乾坤。
深味画前意，宁於纸上论。
解使事泊棠阴时三弟皆在京师二首
王安石（宋代）

始吾泊棠阴，三子不在舟。
今当舍之去，三子还远游。
茫然千里水，今见荻花洲。
俛仰换春冬，纷纷空百忧。
怀哉山川异，往矣霰雪稠。
登高一涕泗，寄此寒江流。
唐封泰山乐章。寿和
张说（唐代）

烝烝我后，享献惟寅。躬酌郁鬯，跪奠明神。

孝莫孝乎，配上帝亲。敬莫敬乎，教天下臣。
送曹守司直二首
刘克庄（宋代）

莫作封君看，慈祥若父兄。
化教虞芮逊，和了触蛮争。
列戟犹森卫，曹装忽趣行。
要知莆俗厚，冠盖送倾城。
和叠山小姑海门第一关诗
王奕（元代）

此是长江第一关，孤峰矫首耸遐观。
人今人古兴亡事，帆去帆遐上下澜。
庙有神明司地险，舟藏鬼蜮过门难。
吾侪出处凭天道，浪自舂撞意自宽。
题吴园二十景 其十八 烟霞多处
戴亨（清代）

烟霞逞殊观，变幻不可测。转瞬归虚无，青苍见山色。
恋绣衾（赋蝶）
周密（宋代）

粉黄衣薄沾麝尘。作南华、春梦乍醒。活计一生花里，恨晓房、香露正深。

芳蹊有恨时时见，趁游丝、高下弄晴。生怕被春归了，赶飞红、穿度柳阴。
李沅州挽诗二首 其一
洪适（宋代）

籍籍台郎日，皋苏远拍肩。疏陈三尺法，制可九重天。

不使金横带，俄惊酒渍绵。平亭知有报，高盖拂修椽。
秋怀
韩淲（宋代）

漠漠轻阴楼上头，老来心绪不关秋。相看鸿影檐前过，转觉蛩吟砌下幽。

尽以诗囊供写兴，少将酒盏与浇愁。急风又堕萧萧叶，天淡水云无数浮。
送董守
郭印（宋代）

房相风流远，寥寥四百年。
西湖有陈迹，水竹尚苍然。
公来刺是有，鱼鸟亦安全。
官閒得放旷，乐事踵前贤。
亭台一增饰，草木发夭妍。
瓜期秋风来，岁月惊翩翩。
长桥淡孤月，老树含愁烟。
赖有庞眉叟，送行赍百钱。
正月十八日四首
张耒（宋代）

山下书生业读书，荻篱葛蔓避人居。
最怜无奈穷耽酒，时遣羸童致一壶。
立秋
惠远谟（清代）

草木欲摇落，翛然天地清。林塘消暑气，砧杵动秋声。

叶不因风堕，虫知应节鸣。晚凉庭院静，新月傍檐明。
陈无逸教论赴攸州
戴表元（宋代）

白露西风湘水清，苍霞南岳晚天明。
离家休说三千里，行道新看第一程。
橘味熟来思母遗，草名疑处教儿评。
人生谁是安居者，早拾貂蝉映父兄。
将归操
魏裔介（清代）

河之水兮波洋洋，我不济兮非无梁，回车东望涕沾裳。
送僧往太原谒李司空
朱庆馀（唐代）

已共邻房别，应无更住心。中时过野店，后夜宿寒林。

寺去人烟远，城连塞雪深。禅馀得新句，堪对上公吟。
句
刘昉（宋代）

隋物尚馀双鼎在，唐人犹有八诗传。
和叶枢密同游南明
姜特立（宋代）

出郭眼增明，遐观酒共倾。
好风吹暑气，快雨送雷声。
僧磬清敲寂，莺簧巧弄晴。
论交方缱绻，宗此别时情。
泛舟湖山间有感
陆游（宋代）

我似人间不系舟，好风好月亦闲游。
归来华表千年鹤，灭没烟波万里鸥。
岁晚客貂那复叹，时艰嫠纬未忘忧。
野人只欲安耕钓，江左夷吾可见不？
次秀亭韵二首 其一
吕本中（宋代）

忽见新亭起废基，暮云疏雨两霏霏。凭栏一望长江远，凿石新霏小径微。

治世从今可招隐，至人何苦更藏辉。使君不厌宾朋集，正为飘流到眼稀。
分水岭
元稹（唐代）

崔嵬分水岭，高下与云平。上有分流水，东西随势倾。

朝同一源出，暮隔千里情。风雨各自异，波澜相背惊。

势高竞奔注，势曲已回萦。偶值当途石，蹙缩又纵横。

有时遭孔穴，变作呜咽声。褊浅无所用，奔波奚所营。

团团井中水，不复东西征。上应美人意，中涵孤月明。

旋风四面起，并深波不生。坚冰一时合，井深冻不成。

终年汲引绝，不耗复不盈。五月金石铄，既寒亦既清。

易时不易性，改邑不改名。定如拱北极，莹若烧玉英。

君门客如水，日夜随势行。君看守心者，井水为君盟。
孟子·义利
陈普（宋代）

利出私情害万端，义循天理乐而安。
是非得失分霄壤，相去其初一发间。
感寓二首
何梦桂（宋代）

试向昆明问劫灰，几看麋上苏台。
閒中历日生青草，梦里乾坤化大块。
塞雁南归春又去，江潮东下暮还来。
临平山尽啼鹃歇，可是征人唤不回。
书手实簿
方岳（宋代）

随缘常住薄於秋，不了锺鱼粥饭头。
叹息结绳人远矣，例教吾负剡藤羞。
赠妇诗三首
秦嘉（两汉）

秦嘉，字士会，陇西人也。为郡上计。其妻徐淑，寝疾还家，不获面别。赠诗云尔。

人生譬朝露，居世多屯蹇。
忧艰常早至，欢会常苦晚。
念当奉时役，去尔日遥远。
遣车迎子还，空往复空返。
省书情凄怆，临食不能饭。
独坐空房中，谁与相劝勉？
长夜不能眠，伏枕独辗转。
忧来如循环，匪席不可卷。

皇灵无私亲，为善荷天禄。
伤我与尔身，少小罹茕独。
既得结大义，欢乐苦不足。
念当远离别，思念叙款曲。
河广无舟梁，道近隔丘陆。
临路怀惆怅，中驾正踯躅。
浮云起高山，悲风激深谷。
良马不回鞍，轻车不转毂。
针药可屡进，愁思难为数。
贞士笃终始，恩义不可属。

肃肃仆夫征，锵锵扬和铃。
清晨当引迈，束带待鸡鸣。
顾看空室中，仿佛想姿形。
一别怀万恨，起坐为不宁。
何用叙我心，遗思致款诚。
宝钗好耀首，明镜可鉴形。
芳香去垢秽，素琴有清声。
诗人感木瓜，乃欲答瑶琼。
愧彼赠我厚，惭此往物轻。
虽知未足报，贵用叙我情。
募兵
杜范（宋代）

召募古来有，今者何其对。
文书急如雨，取办都保间。
百夫不录十，一夫费千钚。
恐被嗜利徒，无能御国患。
老母与少妇，蓬头走江干。
挽之不得留，悲泣声彻天。
母曰我壮子，妇曰我健夫。
衣裳破无补，田园荒未锄。
一朝弃我去，饥寒我何如。
我欲从汝行，生死同一隅，
抑恐惰车气，累汝重汝辜。
今业已分离，把袂略须臾。
拭泪为汝言，汝言无我虞。
戮力济王功，期以斩强胡。
应令咏舞诗
刘遵（南北朝）

倡女多艳色，入选尽华年。举腕嫌衫重，回腰觉态妍。

情绕阳春吹，影逐相思弦。履度开裙襵，鬟转匝花钿。

所愁馀曲罢，为欲在君前。
钓台三绝 其一
王十朋（宋代）

圣主中兴急用人，小臣无术赞经纶。功名分付云台士，愿学先生事隐沦。
次见泌韵
陈著（宋代）

门外风尘付一吁，何妨稼圃学樊须。
由由本自人难浼，皎皎奚忧我易污。
水调歌头 赠宝蟾子
李道纯（元代）

学佛学仙要，玄妙在中诚。真铅真汞无非，只是性和情。但得情来归性，便见铅来投汞，二物自交并。日用了无间，大药自然成。识抽添，明进退，要持盈。坤炉乾坤，阴符阳火慢调停。一穷玄关透了，八片顶门裂破，迸出宝蟾明。功行两圆备，谈笑谒三清。
就道录别
吴资生（清代）

西风吹我鬓，寒日照我冠。亲朋各拿舟，送我芦花滩。

怜我年半各，得官仍酸寒。官卑禄自薄，苜蓿馀空盘。

何时抒壮怀，云际飏飞翰。款言谢亲朋，我心匪求安。

虽无民社责，抚时每长叹。方今值灾荒，苍藜半凋残。

哀哀满路哭，谁恤骨髓乾。活人惭未能，敢博妻孥欢。

淡泊以明志，守我瓢与箪。居职无大小，要归免瘝官。

解缆从此辞，浩浩江天宽。
和子京霜字见寄
郑侠（宋代）

秋深园圃虽无雨，晚岁头须自有霜。
身事无功且人事，酒囊余地乃书囊。
寒雅啸侣鸣乔木，粉蝶成围过矮墙。
对此每思良友伴，幸时来访浣愁肠。
沣上对月，寄孔谏议
韦应物（唐代）

思怀在云阙，泊素守中林。出处虽殊迹，明月两知心。
偈十二首 其八
释本才（宋代）

三界无法，何处求心。四大本空，佛依何住。直得清寥寥白滴滴，犹是真常流注。
寄陈器之
张耒（宋代）

昨者见君才顷刻，满马尘埃面黧黑。
自言别家春欲阑，归意如飞留不得。
玉鞭挥折手成胝，一日到家驰四驿。
今朝得书一何喜，酌酒烹鸡税征轭。
自言山城无与乐，坐看飞花良可惜。
手携妇子口吟诗，文字挥毫便千百。
醉歌昌谷和我吟，锦囊旧句无颜句。
怜君潦倒谁复省，场屋十年名烜赫。
嗟我春来亦何事，饱食高眠度朝夕。
帘前相对但有山，坐上清谈更无客。
逼眼花光罗绮眩，照人酒色琼瑶白。
风光似此宁可忍，酩酊高歌卧花侧。
平生结友事遨游，未省流年守山僻。
强欢独饮岂所乐，舍此无谋慰愁寂。
思君一笑何可得，王事有程身有役。
堂南柳条争着叶，繁李夭桃落如积。
请看春物能有畿，坐见清和变炎赫。
须期载酒对东风，及此残花尚堪摘。
竹马儿
叶梦得（宋代）

与君记，平山堂前细柳，几回同挽。又征帆夜落，危槛依旧，遥临云巘。自笑来往匆匆，朱颜渐改，故人俱远。横笛想遗声，但寒松千丈，倾崖苍藓。

世事终何已，田阴纵在，岁阴仍晚。稽康老来尤懒。只要莼羹菰饭。却欲便买茅庐，短篷轻楫，尊酒犹能办。君能过我，水云聊为伴。
答宋十一崖口五渡见赠
李適（唐代）

闻君访远山，跻险造幽绝。眇然青云境，观奇弥年月。

登岭亦溯溪，孤舟事沿越。崿嶂传彩翠，崖磴互欹缺。

石林上攒丛，金涧下明灭。扪壁窥丹井，梯苔瞰乳穴。

忽枉岩中赠，对玩未尝辍。殷勤独往事，委曲炼药说。

邀余名山期，从尔泛海澨。岁晏秉宿心，斯言非徒设。
登城望西崦
陆游（宋代）

登城望西崦，数家斜照中。
柴荆昼亦闭，乃有太古风。
惨淡起炊烟，寂历下钓筒。
土瘦麦苗短，霜重桑枝空。
恐是种桃人，或有采芝翁。
何当宿楼上，月明照夜舂。
秋霖曲
钱起（唐代）

君不见圣主旰食忧元元，秋风苦雨暗九门。

凤凰池里沸泉腾，苍龙阙下生云根。阴精离毕太淹度，

倦鸟将归不知树。愁阴惨淡时殷雷，生灵垫溺若寒灰。

公卿红粒爨丹桂，黔首白骨封青苔。貂裘玉食张公子，

炰炙熏天戟门里。且如歌笑日挥金。应笑禹汤能罪己。

鹤鸣蛙跃正及时，豹隐兰凋亦可悲。焉得太阿决屏翳，

还令率土见朝曦。
溪亭新筑石径漫题
庞尚鹏（明代）

廿载瞿塘路上行，惊魂飘泊叹浮名。从今稳步随明月，肯信风涛陆地生。
苔径
释善珍（宋代）

苔径长年断俗踪，亦无交旧可过从。
闲忧颓堕自鉏菜，老尚怪奇惟种松。
履破背时翻著袜，诗狂见月乱撞钟。
千年陶谢今谁似，恐有山林不易逢。